AARHUS: Det bliver snart et markant anderledes menukort, man finder i lokalerne i Mindegade, der tidligere husede den mangeårige nat- og stripklub La Belle.

Snart åbner restauranten Klokken med traditionelle, danske retter, herunder klassikere som smørrebrød og stegt flæsk med persillesovs.

Madoplevelsen vil ikke tage afsæt i nye fortolkninger af det danske køkken, men i stedet fokusere på traditionerne, være tro mod de danske rødder og gøre brug af de bedste råvarer. Det lover ejergruppen Diningsix, der i forvejen står bag restauranterne Köd i Aarhus og København samt Slap Af og Basso i Aarhus.

- Klokkens madprofil vil differentiere sig fra vores øvrige restauranter ved at være helt simpel og forståelig, samtidig med at vi selvfølgelig værner om den høje kvalitet samt den personlige og professionelle service, fortæller direktør Morten Pedersen i en pressemeddelelse.

Restaurant Klokken åbner med afdelinger i Aarhus og København og vil begge steder være åben for både frokost- og aftengæster.